Tikkurilan lukio

Tikkurilan lukio (TILU) on Vantaan Tikkurilan suuralueen Jokiniemen kaupunginosassa toimiva suomenkielinen suurlukio. Suomenkielisen opetuksen lisäksi lukion oppimäärän voi suorittaa englanninkielisellä IB-linjalla. Tikkurilan lukiossa opiskelee noin 1 250 opiskelijaa, ja opettajia on yli 70. Vuoden 2016 alussa Tikkurilan lukioon liitettiin hallinnollisesti myös Vantaan aikuislukio, jota käy noin 240 aikuisopiskelijaa. Nykymuotoinen Tikkurilan lukio syntyi vuonna 2001, kun Tikkurilan alueen kaksi lukiota, Tikkurilan lukio (perustettu 1952) ja Simonkylän lukio (perustettu 1965), yhdistyivät. Uusi moderni lukiorakennus otettiin käyttöön lokakuussa 2002. Jo ennen liitosta Tikkurilan lukio oli oppilasmäärältään Suomen suurimpia lukioita. Esimerkiksi vuosina 2012 ja 2013 Opetushallitus listasi Tikkurilan lukion opiskelijamäärältään Suomen toiseksi suurimmaksi lukioksi Eiran aikuislukion jälkeen. Liitoksen jälkeen Tikkurilan lukiosta on tullut Pohjoismaiden suurin lukio. Vuonna 2015 Suomessa oli Tilastokeskuksen mukaan yhteensä 18 vähintään tuhannen opiskelijan lukiota. Koulurakennus ja tilat Tikkurilan lukio sijaitsee samalla tontilla Jokiniemen koulun kanssa ja kuuluu ns. Jokiniemen koulukampukseen. Lukiossa on avoin langaton verkko, kirjasto, liikuntasali, pieni kuntosali, tilavat luokat sekä ammattiteatteritasoinen auditorio, jossa järjestetään myös useita koulun ulkopuolisia tilaisuuksia. Lukion eteläpuolelle suunnitellaan uutta Tikkurilan osaamiskampusta, joka toisi alueelle lisätilaa 300 lukiolaiselle. Opiskelutarjonta ja keskiarvorajat Tikkurilan lukio tarjoaa laajan kurssivalikoiman lisäksi viestinnän, elokuvan, musiikin, liikunnan ja matematiikan painotukset. Lukiossa toimii myös kansainvälinen IB-linja, jolla opetus tapahtuu englanniksi. Vuosina 2019 ja 2020 Tikkurilan lukion yleislinjan keskiarvoraja oli 8,25. Vuonna 2023 alin hyväksytty pistemäärä kansainväliselle IB-linjalle oli 12. Menestys Tikkurilan lukiosta kirjoitti Yleisradion lukiovertailun mukaan esimerkiksi keväällä 2013 yhteensä 302 ylioppilaskokelasta ja keväällä 2015 yhteensä 292 kokelasta. Pakollisten lukuaineiden tulosten perusteella Tikkurilan lukio sijoittui maan lukioiden parhaimpaan kolmannekseen. Syksyllä 2015 lukiosta valmistui 24 ylioppilasta ja kansainväliseltä IB-linjalta valmistui 28 IB-ylioppilasta. Keväällä 2016 ylioppilaaksi kirjoitti 298 keskiarvolla 4,47 (asteikolla I–L, eli keskiarvo 2016 oli C:n ja M:n välillä). Vantaan aikuislukio Tikkurilan lukion rakennusta käyttää myös noin 240 opiskelijan Vantaan aikuislukion Tikkurilan toimipiste. Vuoden 2016 alusta Vantaan aikuislukio yhdistyi hallinnollisesti Tikkurilan lukioon. Vantaan aikuislukio on iltalukio, jolla on toimipiste Tikkurilan lisäksi Myyrmäen suuralueella Martinlaakson lukion yhteydessä. Opetus on jaettu viiteen 7–8 viikon mittaiseen jaksoon. Oppitunnit ovat näiden jaksojen aikana maanantaista torstaihin iltaisin kello 17–20. Tikkurilan lukion kulttuurien päivän kiista (2026) Vuonna 2026 Tikkurilan lukion kulttuurien päivän venäläistaustaisten opiskelijoiden esitys herätti keskustelua sosiaalisessa mediassa, kun tapahtumassa esitettiin Tatjana Kurtukovan kappale Matushka ja lavalla heilutettiin suuria Venäjän lippuja. Ylen mukaan kappaleella on vahva isänmaallinen ja propagandistinen lataus, ja sen esittäjä on kiitellyt Vladimir Putinia sekä osallistunut konserttiin, jolla kerättiin rahaa Venäjän hyökkäyssotaan osallistuneille. Ylen haastattelema opetusministeri Anders Adlercreutz arvioi, että koulun harkintakyky petti esityksen kohdalla, ja hänen mukaansa koulu ei voi olla areena propagandistisen viestin levittämiselle. Hän piti myös Venäjän lippujen heiluttamista koulutapahtumassa sopimattomana etenkin keskellä Venäjän hyökkäyssotaa Ukrainaa vastaan. Tikkurilan lukion rehtori Marianna Sydänmaalakka puolestaan sanoi Ylelle, ettei hänen mielestään olisi ollut oikein kieltää Venäjän lippuja, jos muiden maiden liput sallittiin, ja perusteli ratkaisua yhdenvertaisella mahdollisuudella tuoda esiin omaa kieltä ja kulttuuria. Rehtorin mukaan koulu olisi kuitenkin voinut selvittää musiikkikappaleen sisällön tarkemmin, eikä ensi vuoden juhlaan ole suunnitteilla lippuja. Lähteet Aiheesta muualla Lukiokoulutus ja ammatillinen koulutus Vantaalla (2016, pdf) (Arkistoitu – Internet Archive) (vantaa.fi) Rita Trötschkes: Kipinät johdattavat sinut haluamallesi uralle (15.7.2015) (yle.fi) Tikkurilan lukion rehtori kommentoi ehdotettua tuntijakouudistusta. Haastateltavana Tikkurilan lukion rehtori Ari Ranki (17.12.2013) (areena.yle.fi) Tikkurilan lukion blogi (tikkurilanlukio.net) Tikkurilan yhteiskoulun ja lukion ylioppilaat 1960-1977 (Arkistoitu – Internet Archive) (tiluseniorit.net; arkistossa vain etusivu, ei vars. sisältöä)